NREB terus terajui perlindungan alam sekitar 
KUCHING: Lembaga Sumber Asli dan Alam Sekitar (NREB) Sarawak akan terus menerajui dan memainkan peranan  dalam perlindungan dan pengurusan alam sekitar serta  pemuliharaan sumber asli di negeri ini.  Pengawal Kualiti Alam Sekitar Sarawak, Peggy Ronin Edin berkata, ini adalah mandat NREB seperti yang ditetapkan dalam Ordinan Sumber Asli dan Alam Sekitar, 1993. “Usaha kami dalam melindungi alam sekitar adalah selaras dengan usaha global untuk mengurangkan unjuran gas rumah hijau atau pelepasan Gas Rumah Kaca (GHG) sebanyak 45 peratus menjelang 2030 seperti dipersetujui dalam Perjanjian Paris dan komitmen yang dibuat oleh Malaysia semasa sidang kemuncak iklim global di Glasgow (COP26) pada 2021,” katanya. Beliau berkata demikian ketika berucap pada majlis perasmian Anugerah Alam Sekitar Premier Sarawak (PSEA) ke-10 di sebuah hotel terkemuka di sini, sebentar tadi. Acara ini disempurnakan oleh Premier Sarawak, Datuk Patinggi Tan Sri Abang Johari Tun Openg. Tema untuk PSEA ke-10 tahun ini ialah ‘Mentakrifkan Semula Kemampanan dalam Pengawasan Alam Sekitar’.   Peggy berkata, tema itu mencerminkan pendekatan baharu dalam menilai dan menggabungkan elemen kemampanan dalam komponen dan penilaian PSEA. “Ia dipilih dengan harapan dapat membawa mesej kepada pelbagai pihak berkepentingan mengenai kepentingan kelestarian alam sekitar untuk pembangunan lestari negara,” katanya. Katanya, anjakan paradigma adalah untuk mentakrifkan semula kemampanan sebagai teras penjagaan alam sekitar.  “Ini amat bertepatan dengan gerakan dunia dalam merealisasikan Matlamat Pembangunan Mampan 2030 (SDG2030) serta memudahkan agenda nasional dan tempatan. “Namun begitu, kami percaya panduan dasar negeri yang jelas akan memudahkan usaha berterusan kami, dan memudahkan penglibatan dan kerjasama kami dengan semua pihak berkepentingan ke arah mencapai pembangunan mampan sambil berusaha untuk wawasan kami iaitu “Sarawak yang Hijau, Bersih dan Sihat,’ katanya.  Anugerah alam sekitar terulung ini merupakan salah satu insentif yang diperkenalkan oleh kerajaan negeri, bertujuan mengiktiraf usaha dan komitmen alam sekitar semua lapisan masyarakat di negeri ini. Peserta termasuk industri, pihak berkuasa tempatan, sektor kerajaan, pasukan atau individu, kedai makanan, dan lain-lain. Jawatankuasa pengelola tmembahagikan anugerah ini kepada lima kategori utama iaitu Industri, Pihak Berkuasa Tempatan, Sektor Kerajaan, Terbuka (termasuk Pasukan dan Individu), dan Kategori Kedai Makan dan Kedai Makanan (EFO). Sebanyak 144 penyertaan dalam PSEA ke-102021/2022 ini, penyertaan tertinggi setakat ini berbanding 106 penyertaan dalam CMEA Ke-9 Edisi 2019/2020. Peserta PSEA ke-10 ini terdiri daripada 31 penyertaan untuk Perusahaan Besar, 35 untuk Industri Sederhana, lapan untuk Sektor Kerajaan, enam untuk Pihak Berkuasa Tempatan, tiga untuk kategori Terbuka, dan 61 untuk kategori Kedai Makan dan Kedai Makanan (EFO). Oleh NUR AIN OTSMAN 
See author's posts
